b'\n_START_ARTICLE_\nAzerbaid\xc5\xbeanin kurdit\n_START_SECTION_\nHistoria\n_START_PARAGRAPH_\nTiett\xc3\xa4v\xc3\xa4sti ensimm\xc3\xa4iset kurdit Kaukasuksen alueella olivat sinne 900-1100-luvuilla muuttaneita paimentolaisia, jotka tulivat alueelle ehk\xc3\xa4 parempien laidunmaiden per\xc3\xa4ss\xc3\xa4. Suuremmissa m\xc3\xa4\xc3\xa4rin heit\xc3\xa4 tuli alueelle kun Persian hallitsija Abbas I siirsi kurdeja vartioimaan valtakuntansa luoteisrajoja. Kurdeja muutti alueelle uudestaan 1800-luvulla, jolloin Ven\xc3\xa4j\xc3\xa4n keisarikunta liitti Kaukasuksen alueita itseens\xc3\xa4. Persiassa ja Ottomaanien valtakunnassa harjoitetun vainon takia monet etsiv\xc3\xa4t suojaa Ven\xc3\xa4j\xc3\xa4lt\xc3\xa4 ja heit\xc3\xa4 asutettiin syyst\xc3\xa4 tai toisesta tyhjentyneille alueille. Esimerkiksi vuonna 1807 Karabahiin asutettiin 600 kurdiperhett\xc3\xa4. Siirtolaisuus jatkui ja m\xc3\xa4\xc3\xa4r\xc3\xa4t kasvoivat aina 1900-luvun alkupuolelle. Suurin osa Azerbaid\xc5\xbeaniin muuttaneista tuli Persian alueelta. Samaan aikaan my\xc3\xb6s Armenian alueelle muodostui kurdiv\xc3\xa4hemmist\xc3\xb6._NEWLINE_Bol\xc5\xa1evikkien tultua valtaan Ven\xc3\xa4j\xc3\xa4ll\xc3\xa4 kurdeja alettiin kansalaistaa. T\xc3\xa4h\xc3\xa4n hankkeeseen kuului niin sanotun Punaisen Kurdistanin alueen perustaminen vuonna 1923. Alue k\xc3\xa4sitti kuusi piirikuntaa Armenian ja Azerbaid\xc5\xbeanin rajalla. Vuoden 1926 v\xc3\xa4est\xc3\xb6nlaskennan mukaan siell\xc3\xa4 asui 37\xc2\xa0470 kurdia. Samaan aikaan kuitenkin vain 17\xc2\xa0% heist\xc3\xa4 ilmoitti puhuvansa kurdia \xc3\xa4idinkielen\xc3\xa4\xc3\xa4n. Vallanpit\xc3\xa4jien suhtautuminen kurdeihin muuttui kuitenkin my\xc3\xb6hemmin ja heit\xc3\xa4 alettiin pit\xc3\xa4\xc3\xa4 uhkana heid\xc3\xa4n muihin kurdeihin rajojen ulkopuolelle yll\xc3\xa4pit\xc3\xa4miens\xc3\xa4 suhteiden takia. Punainen Kurdistan lakkautettiinkin vuonna 1929. Kurdit olivat ensimm\xc3\xa4isi\xc3\xa4 Neuvostoliiton v\xc3\xa4est\xc3\xb6nsiirtojen kohteiksi joutuneita kansoja ja suuri osa heist\xc3\xa4 siirrettiin vuonna 1937 Kazakstaniin ja Siperiaan. Siirrot johtivat tuhansien kuolemaan. Kurdien sallittiin palata Azerbaid\xc5\xbeaniin 1950-luvulla, mutta he olivat jo k\xc3\xa4yt\xc3\xa4nn\xc3\xb6ss\xc3\xa4 h\xc3\xa4vinneet merkitt\xc3\xa4v\xc3\xa4n\xc3\xa4 v\xc3\xa4est\xc3\xb6ryhm\xc3\xa4n\xc3\xa4. Vuoden 1959 v\xc3\xa4est\xc3\xb6nlaskennan mukaan Azerbaid\xc5\xbeanissa oli 1\xc2\xa0500 kurdia, vuonna 1979 5\xc2\xa0700 ja vuonna 1989 12\xc2\xa0200. Armenialaiset joukot miehittiv\xc3\xa4t entisen Punaisen Kurdistanin alueen Vuoristo-Karabahin sodassa vuosina 1992\xe2\x80\x931993, mink\xc3\xa4 seurauksena sen voimakkaasti sekoittunut kurdi-azeriv\xc3\xa4est\xc3\xb6 joutui pakenemaan kodeistaan.\n_START_SECTION_\nNykyp\xc3\xa4iv\xc3\xa4\n_START_PARAGRAPH_\nNykyisin kurdien tarkkaa m\xc3\xa4\xc3\xa4r\xc3\xa4\xc3\xa4 on vaikea arvioida, sill\xc3\xa4 suuri osa heist\xc3\xa4 on pitk\xc3\xa4lle sulautunut valtav\xc3\xa4est\xc3\xb6\xc3\xb6n. T\xc3\xa4h\xc3\xa4n ovat vaikuttaneet etenkin Azerbaid\xc5\xbeanin valtion sulauttamistoimet ja sama uskonto valtav\xc3\xa4est\xc3\xb6n kanssa. Vuoden 2009 v\xc3\xa4est\xc3\xb6nlaskennan mukaan Azerbaid\xc5\xbeanissa on 6\xc2\xa0100 kurdia, joista suuri osa on rekister\xc3\xb6ity armenialaisten miehitt\xc3\xa4m\xc3\xa4\xc3\xa4n La\xc3\xa7\xc4\xb1nin piiriin sek\xc3\xa4 Nahit\xc5\xa1evaniin. Kurdin kielell\xc3\xa4 on pienimuotoista mediatoimintaa, kuten radiol\xc3\xa4hetyksi\xc3\xa4 ja sanomalehti\xc3\xa4. Joitakin kurdeja on pid\xc3\xa4tetty ep\xc3\xa4iltyin\xc3\xa4 Kurdistanin ty\xc3\xb6v\xc3\xa4enpuolueen j\xc3\xa4senyydest\xc3\xa4. Ulkomaan kansalaisuuden omaavia kurditaustaisia puolueen j\xc3\xa4seni\xc3\xa4 on my\xc3\xb6s luovutettu Turkkiin.'